Končno poročilo pooblaščenca za zaslišanje (1)

Zadeva AT.40428 – Guess

(2019/C 47/03)

(1) Sklep, naslovljen na podjetja Guess?, Inc., Guess? Europe, B.V. in Guess Europe Sagl (v nadaljnjem besedilu skupaj: podjetje Guess), ugotavlja, da je podjetje Guess kršilo člen 101 PDEU in člen 53 Sporazuma EGP z ravnanji, katerih namen je bil omejevati registrirane distributerje v svojem sistemu selektivne distribucije pri (i) uporabi blagovnih znamk Guess za oglaševanje pri spletnem iskanju; (ii) prodaji prek spleta brez predhodne pridobitve posebnega dovoljenja od podjetja Guess, pri čemer je imelo to podjetje popolno diskrecijsko pravico za odobritev ali zavrnitev dovoljena, za odločanje od izdaji dovoljenja pa niso bila določena nobena merila kakovosti; (iii) prodaji končnim uporabnikom, ki so zunaj dodeljenega ozemlja distributerjev; (iv) navzkrižni prodaji med pooblaščenimi trgovci na debelo in trgovci na drobno; (v) neodvisnem oblikovanju cene za nadaljnjo prodajo.

(2) Komisija je s sklepom z dne 6. junija 2017 začela postopek v smislu člena 2(1) Uredbe št. 773/2004 (2) zoper podjetje Guess.

(3) Podjetje Guess je dne […] predložilo formalno ponudbo za sodelovanje („vloga za poravnavo“). Vloga za poravnavo vsebuje: — priznanje podjetij Guess?, Inc., Guess? Europe, B.V. in Guess Europe Sagl, da so solidarno odgovorna za kršitev, opisano v vlogi za poravnavo, in sicer glede predmeta, glavnih dejstev ter pravne opredelitve kršitve, vključno z vlogo podjetja Guess ter trajanjem sodelovanja tega podjetja v kršitvi, — izjavo, da je vloga za poravnavo pogojena z naložitvijo globe s strani Komisije, ki ne presega zneska, navedenega v vlogi za poravnavo, — potrditev, da so bila podjetja Guess?, Inc., Guess? Europe, B.V. in Guess Europe Sagl ustrezno obveščena o nasprotovanju, ki ga namerava Komisija vložiti proti njim, in da so imela dovolj priložnosti, da Komisiji predložijo svoja stališča, — potrditev, da so bila podjetja Guess?, Inc., Guess? Europe, B.V. in Guess Europe Sagl ne nameravajo zahtevati nadaljnjega dostopa do spisa ali ponovnega ustnega zaslišanja, razen če Komisija ne vključi njihove vloge za poravnavo v obvestilo o nasprotovanju in sklep, — strinjanje, da sta obvestilo o nasprotovanju in končni sklep izdana v angleščini.

(4) Komisija je 12. novembra 2018 sprejela obvestilo o nasprotovanju, na katero so se podjetja Guess?, Inc., Guess? Europe, B.V. in Guess Europe Sagl skupaj odzvala 21. novembra 2018 in potrdila, da obvestilo o nasprotovanju odraža vsebino vloge za poravnavo, ter ponovno potrdila svojo zavezo, da bodo upoštevala postopek sodelovanja, in izjavila, da ne želijo, da jih Komisija ponovno zasliši.

(5) Ugotovljene kršitve in naložena globa iz osnutka sklepa so skladne s tem, kar je bilo priznano in sprejeto v vlogi za poravnavo. Znesek globe se zniža za 50 %, ker je podjetje Guess sodelovalo s Komisijo, in sicer v obsegu, ki presega njegove pravne obveznosti, tako da je: (i) razkrilo omejitev konkurence, ki do takrat Komisiji ni bila znana; (ii) predložilo dodatne dokaze, ki predstavljajo znatno dodano vrednost v primerjavi z dokazi, ki jih je Komisija že imela, kar je povečalo zmožnost Komisije, da dokaže kršitev; (iii) priznalo kršitev člena 101 Pogodbe ter člena 53 Sporazuma EGP, ki izhaja iz njegovega ravnanja, ter (iv) odstopilo od nekaterih postopkovnih pravic, kar je privedlo do upravne učinkovitosti.

(6) V skladu s členom 16 Sklepa 2011/695/EU sem proučil, ali se sklep nanaša samo na nasprotovanja, v zvezi s katerimi je imelo podjetje Guess priložnost izraziti svoja stališča. Ugotovil sem, da je tako.

(7) Na splošno ugotavljam, da je bilo učinkovito uveljavljanje procesnih pravic v tej zadevi spoštovano.

Bruselj, 11. december 2018 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: Sklep 2011/695/EU).

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).